-----------------------------------------------------------------------
  9. การควบคุมภายใน

  -----------------------------------------------------------------------

บริษัทให้ความสำคัญต่อระบบการควบคุมภายใน และมุ่งเน้นให้มีการพัฒนาอย่างต่อเนื่อง
บริษัทได้จัดให้มีระบบการควบคุมภายในที่ครอบคลุมทั้งในด้านการเงิน การบริหาร
การดำเนินงานให้มีประสิทธิภาพและประสิทธิผล เป็นไปตามกฎหมาย ข้อบังคับ ระเบียบที่เกี่ยวข้อง
โดยกำหนดภาระหน้าที่ อำนาจการดำเนินการของผู้ปฏิบัติงาน ผู้บริหาร ไว้อย่างชัดเจน
มีการควบคุมดูแลการใช้ทรัพย์สินของบริษัทให้เกิดประโยชน์ และมีการแบ่งแยกหน้าที่ ผู้ปฏิบัติงาน
ผู้ติดตามควบคุมและการประเมินผลออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม
นอกจากนี้บริษัทยังจัดให้มีระบบการรายงานทางการเงินประจำเดือนเสนอต่อสายงานที่รับผิดชอบ
มีการเปิดเผยข้อมูลในกรณีที่เกิดรายการที่เกี่ยวโยงกันเพื่อให้มีความโปร่งใส
เป็นการสร้างความมั่นใจและความเชื่อถือต่อรายงานทางการเงิน

บริษัทมีฝ่ายตรวจสอบภายใน ทำหน้าที่ตรวจสอบระบบการควบคุมภายใน
ตามแผนการตรวจสอบประจำปี
และมีการติดตามการดำเนินการแก้ไขตามข้อเสนอแนะในประเด็นที่มีนัยสำคัญรายงานต่อคณะกรรมตรวจสอบ
ตามแนวทางที่ตลาดหลักทรัพย์แห่งประเทศไทยกำหนด

คณะกรรมการตรวจสอบได้ประเมินระบบการควบคุมและการตรวจสอบภายในของบริษัท
รวมทั้งสนับสนุนให้เกิดระบบการบริหารความเสี่ยงและการให้คำแนะนำทางด้านต่างๆ
และได้ให้ความสำคัญต่อข้อเสนอแนะหรือข้อคิดเห็นจากผู้สอบบัญชีภายนอก
และมีความเห็นว่าบริษัทและบริษัทย่อยมีระบบควบคุมภายในที่ดี มีความเพียงพอ
และเหมาะสมพอสรุปได้ 5 ส่วน ดังนี้

1.  สภาพแวดล้อมของการควบคุม

บริษัทได้จัดให้มีโครงการองค์กรและสภาพแวดล้อมที่ดี ซึ่งเป็นรากฐานที่สำคัญของการควบคุมภายใน
โดยบริษัทมีการกำหนดวิสัยทัศน์ เป้าหมาย กลยุทธ์ งบประมาณ และจรรยาบรรณ
บริษัทได้มีการปรับโครงสร้างองค์กรให้สอดคล้องกับแผนธุรกิจอย่างต่อเนื่อง
ทำให้ฝ่ายบริหารสามารถดำเนินงานได้อย่างมีประสิทธิภาพ สามารถติดตาม ตรวจสอบ
และประเมินผลการดำเนินงานได้อย่างชัดเจน นอกจากนี้
บริษัทยังมีระเบียบในการปฏิบัติงานที่ครอบคลุมธุรกรรมในด้านต่างๆ
และมีนโยบายการพัฒนาทรัพยากรมนุษย์อย่างต่อเนื่อง มีการมอบอำนาจและหน้าที่ความรับผิดชอบ
ทำให้การทำงานสามารถดำเนินไปอย่างมีประสิทธิภาพ

2.  การประเมินความเสี่ยง

ฝ่ายบริหารได้สอบทานนโยบาย การบริหารความเสี่ยงทั้งปัจจัยภายในและภายนอก
เพื่อเป็นการป้องกันและลดความเสี่ยงทั้งความเสี่ยงจากการประกอบธุรกิจ การปฏิบัติการ
การบริหารการเงิน การบริหารและการจัดการความปลอดภัย และความเสี่ยงที่สำคัญอื่นๆ
ที่เกี่ยวเนื่องกับการประกอบธุรกิจของบริษัท
โดยการนำมาตรการควบคุมความเสี่ยงที่เหมาะสมและมีประสิทธิภาพมาปรับใช้ตามสถานการณ์
การปรับเปลี่ยน

กลยุทธ์ให้เหมาะสมเพื่อเป็นแนวทางแก้ไขและการป้องกันครอบคลุมทุกความเสี่ยงที่เกี่ยวเนื่องกับการประกอบธุรกิจของบริษัท
เพื่อให้การดำเนินการเป็นไปตามเป้าหมายของบริษัท
อีกทั้งยังได้ร่วมกับหน่วยงานอื่นในบริษัทสนับสนุนผลักดันให้เกิดความร่วมมือในการบริหารความเสี่ยงทุกระดับขององค์กรอย่างเหมาะสมและมีประสิทธิภาพ

3.  การควบคุม

มีการกำหนดนโยบายและมาตรการต่างๆ
หรือขั้นตอนในการปฏิบัติงานตามนโยบายเป็นลายลักษณ์อักษร เพื่อให้เกิดการควบคุมระหว่างกัน
ลดหรือควบคุมความเสี่ยง
โดยมีการแบ่งแยกหน้าที่ความรับผิดชอบออกเป็นกลุ่มประเภทธุรกิจเพื่อกระจายการบริหารงานให้มีประสิทธิภาพ
และมีการติดตามการดำเนินงานของบริษัทและบริษัทในเครือ
เพื่อให้การทำงานเป็นไปตามนโยบายและบรรลุเป้าหมายของบริษัท
นอกจากนี้บริษัทยังมีการติดตามการดำเนินงานของบริษัทและบริษัทในเครืออย่างสม่ำเสมอ
โดยมีกรรมการหรือผู้บริหารเข้าไปเป็นกรรมการในบริษัทในเครือเพื่อดูแลการบริหารงานอย่างใกล้ชิด

4.  ข้อมูลสารสนเทศและการสื่อสารภายในองค์กร

บริษัทได้มีการจัดให้มีระบบสารสนเทศในการปฏิบัติงาน
มีข้อมูลสารสนเทศที่เกี่ยวกับการเงินการบัญชีที่จำเป็นต้องใช้อย่างเพียงพอ
โดยมีหน่วยงานที่รับผิดชอบ นอกจากนี้บริษัทมีการใช้ระบบ e-mail
ที่ผู้บริหารและพนักงานสามารถใช้สื่อสารระหว่างกันได้อย่างรวดเร็ว
บริษัทยังมีข้อมูลเกี่ยวกับด้านการปฏิบัติงานต่างๆ ข้อบังคับการทำงาน คู่มือการปฏิบัติงาน
และระเบียบปฏิบัติงานต่างๆ ไว้ในเวปไซด์ของบริษัท
ซึ่งจะช่วยผู้ปฏิบัติงานให้สามารถเข้าถึงและนำใช้ในการปฏิบัติงานได้รวดเร็วและถูกต้อง
มีช่องทางการสื่อสารทั้งภายในและภายนอกองค์กร
และมีการจัดทำเวปไซต์ของบริษัทที่พนักงานสามารถรับทราบข่าวสาร หรือประกาศต่างๆ
เพื่อให้พนักงานได้รับทราบอย่างทั่วถึง

5.  การติดตามและประเมินผล

บริษัทจัดให้มีระบบการติดตามและประเมินผล โดยผู้บริหารและคณะกรรมการบริหาร
มีรายงานประเมินผลการดำเนินงานเปรียบเทียบกับงบประมาณ และแผนงานที่วางไว้
อย่างสม่ำเสมอเป็นประจำทุกเดือน
นอกจากนี้มีฝ่ายตรวจสอบภายในทำหน้าที่ติดตามและประเมินผลโดยนำเสนอรายงานและข้อเสนอแนะต่อฝ่ายบริหารโดยตรงเพื่อดำเนินการปรับปรุงแก้ไข
เพื่อเป็นการป้องกันความเสียหายและลดความเสี่ยงที่อาจเกิดขึ้น
และเพื่อให้ผู้บริหารมีความมั่นใจได้อย่างสมเหตุสมผลอยู่ตลอดเวลาว่าบริษัทมีระบบการควบคุมภายในที่ดี
เพียงพอและเหมาะสม

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินของบริษัทและบริษัทย่อย
ข้อมูลทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังอย่างที่ดีที่สุดในการจัดทำ
รวมทั้งให้มีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

คณะกรรมการบริษัทได้จัดให้มีระบบควบคุมภายในที่มีประสิทธิผล
เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน
โดยงบการเงินของบริษัทและงบการเงินของบริษัทย่อยได้รับการตรวจสอบโดยผู้สอบบัญชีของบริษัท
คือ บริษัท เคพีเอ็มจี ภูมิไชย สอบบัญชี จำกัด ในการตรวจสอบนั้น
ทางคณะกรรมการบริษัทได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความคิดเห็นได้ตามมาตรฐานการสอบบัญชี
โดยความเห็นของผู้สอบบัญชีได้ปรากฏในรายงานของผู้สอบบัญชีที่แสดงไว้ในรายงานประจำปีแล้ว

คณะกรรมการบริษัทมีความเห็นว่าระบบการควบคุมภายในของบริษัทโดยรวมอยู่ในระดับที่น่าพอใจและสามารถสร้างความเชื่อมั่นอย่างมีเหตุผลว่างบการเงินของบริษัทและงบการเงินของบริษัทย่อย
ประจำปีสิ้นสุดวันที่ 31 ธันวาคม 2555 มีความเชื่อถือได้
โดยได้ปฏิบัติตามมาตรฐานการบัญชีที่รับรองทั่วไปและปฏิบัติถูกต้องตามกฎหมายและกฎระเบียบอื่นที่เกี่ยวข้อง

(นายไพโรจน์ ล่ำซำ) (นายธงชัย ล่ำซำ)

ประธานกรรมการ กรรมการผู้จัดการใหญ่

รายงานคณะกรรมการตรวจสอบ

คณะกรรมการตรวจสอบของ บริษัท ล็อกซเล่ย์ จำกัด (มหาชน) ประกอบด้วย กรรมการอิสระ 3
ท่าน ซึ่งมีประสบการณ์และคุณสมบัติของกรรมการอิสระครบถ้วน
ตามหลักเกณฑ์ที่คณะกรรมการกำกับหลักทรัพย์และตลาดหลักทรัพย์กำหนด
และไม่ได้เป็นผู้บริหารหรือพนักงานของบริษัท ทำให้สามารถปฏิบัติหน้าที่ได้อย่างเป็นอิสระ ในรอบปี
2555 มีการประชุมคณะกรรมการตรวจสอบรวมจำนวน 6 ครั้ง
โดยมีรายละเอียดการเข้าประชุมของกรรมการแต่ละท่าน ดังนี้

  ------- ------------------- ---------------------- ---------------- --------------
  ลำดับที่   รายชื่อ               ตำแหน่ง                 จำนวนครั้งที่ประชุม   จำนวนครั้งที่เข้า

  1       ดร.หริส สูตะบุตร       ประธานกรรมการตรวจสอบ   6                6

  2       นายจรูญ ชินาลัย        กรรมการตรวจสอบ         6                6

  3       นายศิรินทร์            กรรมการตรวจสอบ         3                3
          นิมมานเหมินท์*¹                                                

  4       นายโชติ โภควนิช*²     กรรมการตรวจสอบ         2                2
  ------- ------------------- ---------------------- ---------------- --------------

หมายเหตุ *¹ นายศิรินทร์ นิมมานเหมินท์ ลาออกจากตำแหน่งกรรมการตรวจสอบ เมื่อวันที่ 20
มิถุนายน 2555

*² นายโชติ โภควนิช เข้าดำรงตำแหน่งกรรมการตรวจสอบ เมื่อวันที่ 20 มิถุนายน 2555

นายพิชัย หมู่พุทธรักษ์ รักษาการเลขานุการคณะกรรมการตรวจสอบ

คณะกรรมการตรวจสอบได้รายงานผลการประชุมแต่ละครั้งต่อคณะกรรมการบริษัท
เพื่อดำเนินการในเรื่องที่เห็นสมควร โดยมีภารกิจที่สำคัญสรุปได้ดังนี้

1. พิจารณาสอบทานงบการเงินรายไตรมาส และงบการเงินประจำปีของบริษัท บริษัทย่อย
ที่ผ่านการสอบทานและตรวจสอบจากผู้สอบบัญชีแล้ว ซึ่งพบว่างบการเงินของบริษัทและบริษัทย่อย
ได้จัดทำขึ้นตามหลักการบัญชีที่รับรองทั่วไป มีการเปิดเผยข้อมูลอย่างเพียงพอ

2. พิจารณาสอบทานงบการเงินเฉพาะกิจการ ราย 2 เดือน และ 5 เดือน
ว่าเป็นไปตามเป้าหมายที่ วางไว้ หรือไม่ อย่างไร

3. ได้มีการเชิญผู้สอบบัญชีของบริษัทเข้าร่วมประชุมกับคณะกรรมตรวจสอบทุกไตรมาส
เพื่อรับฟังคำชี้แจงเกี่ยวกับรายงานของผู้สอบบัญชี ผลการตรวจสอบงบการเงิน
และข้อเสนอแนะเกี่ยวกับระบบการควบคุมภายในและความถูกต้องเชื่อถือได้ของงบการเงิน

4. ในการประชุมเกี่ยวกับการบริหารงานด้านต่างๆ จะมีการเชิญฝ่ายบริหารของบริษัท
และบริษัทย่อย ที่เกี่ยวข้องเข้าร่วมประชุมด้วยตามวาระอันสมควร เพื่อเสนอข้อมูล
รับทราบข้อสังเกต รับฟังความคิดเห็น และข้อเสนอแนะ
อันเป็นการเพิ่มประสิทธิภาพของการบริหารงานให้แก่กลุ่มบริษัท

5. สอบทานให้บริษัท มีการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับการดำเนินธุรกิจของบริษัท

6. สอบทานและประเมินความเพียงพอของระบบการควบคุมภายใน และแนะนำให้บริษัทมีการจัด
ระบบควบคุมภายในที่ดีและการตรวจสอบภายในที่เหมาะสม
พร้อมทั้งสนับสนุนให้มีการควบคุมการปฏิบัติงานให้มีประสิทธิภาพยิ่งขึ้น
โดยใช้กระบวนการประเมินการควบคุมด้วยตนเอง
ตลอดจนริเริ่มให้มีการบริหารความเสี่ยงในการดำเนินงานของบริษัทอย่างมีระบบ
ซึ่งได้รับคำยืนยันจากฝ่ายบริหารว่าตระหนักถึงเรื่องนี้และมีการกำกับดูแลอยู่เสมอ

7. ให้ความเห็นชอบแผนการตรวจสอบประจำปี และรับทราบผลการตรวจสอบ
และให้มีการติดตามการดำเนินการแก้ไขตามรายงานผลการตรวจสอบภายใน ในประเด็นที่มีนัยสำคัญ
เพื่อก่อให้เกิดการกำกับดูแลกิจการที่ดี

8. ทุกไตรมาส พิจารณาสอบทานการเปิดเผยข้อมูลของบริษัท ในกรณีที่เกิดรายการที่เกี่ยวโยงกัน
ตาม ประกาศคณะกรรมการตลาดหลักทรัพย์แห่งประเทศไทย เรื่อง
การเปิดเผยข้อมูลและการปฏิบัติของบริษัท จดทะเบียนในรายการที่เกี่ยวโยงกัน
ให้มีความถูกต้องและครบถ้วน

9.พิจารณาเสนอชื่อผู้สอบบัญชีของบริษัท และค่าตอบแทนสำหรับปี 2555
ก่อนนำเสนอคณะกรรมการบริษัท เพื่อเสนอขออนุมัติต่อผู้ถือหุ้นบริษัทต่อไป

การปฏิบัติงานของคณะกรรมการตรวจสอบในปีที่ผ่านมา
เป็นไปด้วยความเป็นอิสระและได้รับความร่วมมือด้วยดีจากทุกฝ่ายที่เกี่ยวข้อง
คณะกรรมการตรวจสอบมีความเห็นว่า
บริษัทมีการจัดทำรายงานทางการเงินและการเปิดเผยข้อมูลอย่างเพียงพอ
เป็นไปตามหลักการบัญชีที่รับรองทั่วไป
และมีการจัดการเป็นไปตามข้อกำหนดและกฎหมายที่เกี่ยวข้องกับการดำเนินธุรกิจ
และไม่พบประเด็นที่มีสาระสำคัญอันอาจมีผลต่อประสิทธิภาพการควบคุมภายในและระบบการบริหารความเสี่ยงของกิจการ
ซึ่งได้รายงานต่อคณะกรรมการบริษัทให้รับทราบแล้ว

(ดร. หริส สูตะบุตร)

ประธานกรรมการตรวจสอบ